**УНИВЕРЗИТЕТ У НИШУ**

**ФИЛОЗОФСКИ ФАКУЛТЕТ**

**ПРАВИЛНИК О ОСНОВНИМ АКАДЕМСКИМ СТУДИЈАМА   
ФИЛОЗОФСКОГ ФАКУЛТЕТА**

**УНИВЕРЗИТЕТА У НИШУ**

**Ниш, јуни 2025. године**

На основу члана 65. Закона о високом образовању (Службени гласник РС бр. 88/17, 27/18, 73/18, 67/19, 6/20, 67/21, 11/21, 76/23, 19/25, Правилника о упису студената на студијске програме Универзитета у Нишу СНУ 8/16-01-001/19-007 од 18. 2. 2019. године, члана 87. Статута Филозофског факултета Универзитета у Нишу, Наставно-научно веће Филозофског факултета Универзитета у Нишу на седници одржаној .... јуна 2025. године, усвојило је

**ПРАВИЛНИК О ОСНОВНИМ АКАДЕМСКИМ СТУДИЈАМА**

**I ОПШТЕ ОДРЕДБЕ**

Члан 1.

Овим Правилником ближе се уређује организација и извођење основних академских студија (у даљем тексту: студије), односно облици наставе, организација студија, упис на студијске програме основних академских студија, напредовање студената, упис на вишу годину студија, провера знања и оцењивањe студената на испиту, завршни рад и друга питања везана за наставу на Филозофском факултету (у даљем тексту: Факултет).

Члан 2.

Студије на Факултету организују се и остварују на основу одобрених, односно акредитованих студијских програма, у складу са Законом о високом образовању, Статутом Универзитета и Факултета и општим актима Факултета.

**II ОРГАНИЗАЦИЈА СТУДИЈА**

Члан 3.

Студијски програми се организују и реализују у току школске године, у јесењем и пролећном семестру.

Члан 4.

Студијски програм је скуп обавезних и изборних студијских подручја, односно предмета са оквирним садржајем, чијим се савладавањем обезбеђују неопходна знања и вештине за стицање дипломе одговарајућег нивоа, односно степена студија.

Студијским програмом утврђује се:

1. назив и циљеви студијског програма,
2. врста студија,
3. исходи процеса учења у складу са законом који утврђује национални оквир квалификација,
4. стручни, академски, односно научни назив,
5. услови за упис на студијски програм,
6. листа обавезних и изборних студијских подручја, односно предмета са оквирним садржајем,
7. начин извођења студија и потребно време за извођење појединих облика студија,
8. бодовна вредност сваког предмета исказана у складу са Европским системом преноса бодова (ЕСПБ бодови),
9. бодовна вредност завршног рада исказана у ЕСПБ бодовима,
10. предуслови за упис појединих предмета или групе предмета,
11. начин избора предмета из других студијских програма,
12. услови за прелазак са других студијских програма у оквиру истих или сродних области студија;
13. друга питања од значаја за извођење студијског програма.

Члан 5.

Студијске програме основних академских студија који се реализују на Факултету доноси Сенат Универзитета на предлог Наставно-научно већа Факултета.

Студијски програми који се реализују на Факултету акредитују се по поступку утврђеном Законом о високом образовању и Правилником о стандардима и поступку за акредитацију високошколских установа и студијских програма.

Наставно-научно веће Факултета може предложити измене и допуне студијских програма ради њиховог осавремењивања и усклађивања са научним достигнућима и на начин утврђен Законом и актима Националног савета за високо образовање.

Основне академске студије на студијским програмима који се реализују на Факултету трају четири године и носе најмање 240 ЕСПБ бодова.

***Школска година***

Члан 6.

Студије се организују и изводе у току школске године која, почиње 1. октобра и траје 12 календарских месеци.

Школска година има, по правилу, 42 радне недеље, од чега 30 наставних недеља и 12 недеља за консултације, припрему испита и испите.

Настава се изводи у два семестра, јесењем и пролећном. Семестар траје 15 недеља.

Календаром школске године, који се доноси најкасније до 1. октобра, односно до почетка школске године, утврђују се тачни датуми почетка и завршетка јесењег и пролећног семестра, као и почетак и трајање сваког испитног рока.

***План наставе***

Члан 7.

Студије се изводе према плану извођења наставе који, у складу с општим актом Факултета, доноси Наставно-научно веће Факултета.

Планом извођења наставе утврђују се:

1) наставници и сарадници који ће изводити наставу према студијском програму;

2) место извођења наставе;

3) почетак и завршетак, као и временски распоред извођења наставе;

4) облици наставе (предавања, семинари, вежбе, консултације, теренски рад, провера знања и др.);

5) начин полагања испита, испитни рокови и мерила испитивања;

6) попис литературе за студије и полагање испита;

7) могућност извођења наставе на страном језику;

8) могућност извођења наставе на даљину;

9) остале важне чињенице за уредно извођење наставе.

Препоручена литература за поједини испит мора бити усклађена са обимом студијског програма, на начин утврђен студијским програмом.

План извођења наставе се објављује пре почетка наставе у школској години и доступан је јавности.

У посебно оправданим случајевима Наставно-научно веће Факултета може донети одлуку о промени плана извођења наставе и током школске године.

***Настава***

Члан 8.

Настава се за сваки студијски програм организује по годинама студија, у складу са планом извођења наставе, радним календаром, распоредом часова и распоредом испита. Факултет је дужан да, пре почетка сваког семестра, путем интернет странице Факултета информише студенте о начину, времену и месту одржавања наставе, о циљевима, садржајима и методама наставе, о начину и критеријумима провере знања на предиспитним обавезама и испитима, о начину обезбеђивања јавности на испиту и начину остваривања увида у резултате, и о свим другим питањима од значаја за студенте у процесу реализације студијског програма.

Распоред часова и распоред испита објављује се на интернет страници Факултета и огласним таблама пре почетка сваког семестра.

Члан 9.

Настава обухвата све облике предвиђене студијским програмом: предавања, вежбе, семинаре, консултације, менторски рад, научни рад и стручну праксу. Наставник, у оквиру 40-часовне радне недеље, може обављати све облике наставе. Сарадник, у оквиру 40-часовне радне недеље, може обављати вежбе, колоквијуме и друге облике наставе, осим предавања и испита.

Члан 10.

Настава се, по правилу, обавља у просторијама Факултета, уколико одобреним, односно акредитованим студијским програмом није другачије предвиђено извођење посебних облика наставе. У реализацији наставних активности наставници и сарадници могу користити и доступне платформе и апликације за учење, у складу са студијским програмом и одговарајућим одлукама Наставно-научног већа.

Члан 11.

Предметни наставник дужан је да у првој недељи наставе упозна студенте са: садржајем предмета, динамиком извођења, методама рада, предиспитним обавезама студената, начином одржавања испита, начином оцењивања и другим неопходним информацијама.

Сви облици реализације наставних садржаја у оквиру студијских програма одвијају се по упутствима и под надзором предметних наставника који су одговорани за реализацију студијских програма.

**III ОБЛИЦИ НАСТАВЕ И САМОСТАЛАН РАД СТУДЕНАТА**

Члан 12.

Студијски програм се остварује кроз активну наставу и самосталан рад студената. Активна настава подразумева: предавања, вежбе, практичну наставу, консултације, истраживачки студијски рад и друге облике наставе у складу са студијским програмом.

Самосталан рад студената остварује се кроз припреме за предавања и вежбе, активно учешће у настави, кроз израду и одбрану семинарских радова, кроз припремање за колоквијуме и испите, реализовање практичне наставе и писање завршних радова.

***Предавања***

Члан 13.

Предавања су основни облик остваривања наставе. Предметни наставници на предавањима студенте упознају са садржајем наставних предмета који се реализују у оквиру студијског програма.

Поред утврђеног садржаја предмета, предавања могу садржати и нова научна и стручна сазнања и анализу актуелних питања која су у вези са утврђеним садржајем предмета.

Предавањима се студенти уводе у практичну наставу, вежбе и студијски истраживачки рад. Предавањима се обухватају теме које су предвиђене силабусом за тај предмет.

Предавањима треба обухватити синтетички преглед градива које ће бити обрађено у другим облицима наставе, а којим се наглашава обим и суштина градива, новија сазнања која мењају, преиначују или продубљују важне концепте укључене у циљеве и исходе предмета, као и градиво за које постоји претпоставка да је посебно тешко за студенте.

Члан 14.

Предавања изводе наставници Факултета. Сарадници могу, под надзором наставника, да одрже до два предавања годишње, као део припрема за наставни рад. Наставници других факултета, односно универзитета могу изводити предавања на Факултету, под условима, на начин и по поступку прописаном Законом, Статутом Универзитета и општим актима Факултета.

***Вежбе***

Члан 15.

Вежбе су део активне наставе на којима се, у зависности од предмета: увежбавају и примењују основна знања, разрађују примери из градива изложеног на предавањима, решавају практични и теоријски задаци и случајеви из праксе, израђују програми из предметног градива и друге активности које су у функцији развоја општих и професионалних компетенција студената.

Вежбе припремају и изводе наставници и сарадници.

За садржај вежби одговоран je наставник – носилац предмета.

***Практична настава***

Члан 16.

Практична настава (стручна пракса, педагошка пракса, наставне посете и други облици наставе који омогућавају стицање прописаних знања и вештина) је облик наставе у коме студенти продубљују знања и вештине из пређеног градива и где се врши провера практичне примене стечених знања и вештине из пређеног градива, под надзором стручног лица.

Студент у сарадњи са предметним наставницима бира институцију из државног, приватног или јавног сектора у којој ће обавити стручну праксу. Стручна пракса се може обавити и у иностранству.

На предлог студента, Веће департмана одобрава извођење праксе у жељеној институцији, а предметни наставник издаје студенту писмени упут за стручну праксу.

Педагошку праксу студент обавља у некој од школа са којима Факултет има склопљен споразум о сарадњи, у договору са предметним наставницима који студенту издају упут за обављање педагошке праксе.

По обављеној стручној, односно педагошкој пракси (чија се дужина утврђује студијским програмом), а на основу извештаја студента и потврде одговорног лица које потписом и печатом организације потврђује да је пракса обављена, предметни наставник студенту додељује ЕСПБ бодове за обављену праксу. Начин оцењивања стручне, односно педагошке праксе утврђује се студијским програмом.

***Добровољни рад у локалној заједници***

Члан 17.

Добровољни рад студената у локалној заједници Факултет организује се ради примене стечених знања студената у практичним ситуацијама.

Основни циљ добровољног рада је да се кроз остваривање појединих пројеката сагледа могућност примене знања студената, развијање спретности и умешности у раду, неговање правилног односа према раду и култури рада и занимања, развијање стваралачког односа, хуманости, опште људске солидарности и слично.

Студенти се самостално опредељују за оне облике добровољног рада који највише одговарају њиховим склоностима, способностима и испољеним интересовањима.

Добровољни рад вреднује се одговарајућим бројем ЕСПБ бодова на основу критеријума утврђених Правилником Факултета о вредновању ваннаставних активности студената. Добровољни рад се уписује у додатак дипломи.

ЕСПБ бодови додељени за добровољни рад нису кумулативни са ЕСПБ бодовима који се стичу у оквиру уписаног студијског програма и не узимају се у обзир приликом рангирања студената код уписа школске године или виших нивоа студија.

Ови ЕСПБ бодови могу се узети у обзир само приликом уписа вишег нивоа студија уколико кандидати имају исти број ЕСПБ бодова стечених испуњавањем обавеза у оквиру студијског програма.

Уписом ових ЕСПБ бодова не мења се обавеза студента да положи све испите предвиђене студијским програмом.

***Консултације***

Члан 18.

Консултације су облик наставе у коме наставник у непосредном контакту са студентом, појашњава студенту сложене делове градива и пружа помоћ у разрешавању одређених проблема, пружа помоћ при изради пројекта, семинарских и завршних радова. Консултације су индивидуалне али по потреби наставник може организовати и колективне консултације и тада имају за циљ да се студенти стимулишу на тимски рад.

Консултације обављају наставници и сарадници.

Наставници и сарадници морају заказати бар два сата консултација седмично. Термини за консултације морају бити усклађени са распоредом наставе и доступни студентима. Време консултација објављује се на вратима одговарајућег кабинета и на сајту Факултета.

Једном седмично, у термину који сами одреде, наставници и сарадници морају бити доступни да путем електронске поште одговaрају на студентска питања.

***Колоквијуми***

Члан 19.

Колоквијуми су облик наставе у коме студенти самостално решавају одређене задатке и питања ради провере стечених знања, способности разумевања и примене знања, анализирања проблема и закључивања у одређеној области.

Колоквијуми могу бити писмени, усмени или комбиновани. Оцена постигнута на колоквијуму улази у поене за предиспитне обавезе.

***Семинарски радови***

Члан 20.

Семинарски рад представља самосталну стручну обраду изабране теме од стране студента. Израдом семинарског рада студент показује теоријско и практично знање, као и способност самосталног служења актуелном домаћом и страном литературом у писаној обради теме. Циљ израде семинарског рада је проширење и продубљивање знања из садржаја наставног програма, развијање способности аналитичког и синтетичког мишљења, као и стицање искуства у писању стручних и научних радова.

***Испити***

Члан 21.

По окончању наставе из одређеног предмета, студент полаже испит.

Испит је јединствен и полаже се усмено, писано и/или практично, на начин утврђен студијским програмом. Након оцењивања писаних испитних задатака, студент има право на увид у свој писани испитни задатак.

Испит се полаже у седишту Факултета, односно у објектима наведеним у дозволи за рад. Факултет може организовати полагање испита ван седишта за испит из предмета чији карактер то захтева, и ако је то у складу са одобреним, односно акредитованим студијским програмом.

После три неуспела полагања истог испита, студент може тражити да полаже испит пред комисијом.

Студент са инвалидитетом има право да полаже испит на начин прилагођен његовим могућностима, у складу са општим актом Факултета.

Услови, начин и поступак полагања и оцењивања на испиту уређени су Правилником о пoлагању испита и оцењивању на испиту.

***Приговор***

Члан 22

Студент има право да декану Факултета поднесе приговор на добијену оцену, ако сматра да испит није обављен у складу са законом и општим актима установе.

Приговор се може поднети у року од 36 часова од добијања оцене.

Декан Факултета, у складу са одредбама општег акта Факултета и Универзитета, разматра приговор у року од 24 часа од подношења и доноси одлуку по приговору.

Уколико се усвоји приговор студента, студент поново полаже испит у року од три дана од дана пријема одлуке из става 2 овог члана.

Члан 23.

Број испитних рокова у школској години је шест.

Испитни рокови су: јануарски, априлски, јунски, септембарски, октобарски I и октобарски II. Последњи испитни рок за школску годину завршава се најкасније до 10. октобра.

Студенти уписани на основне студије до 10. септембра 2005. године и студенти који су уписали студије по Закону о високом образовању, који су одслушали наставу свих предмета из студијског програма а нису завршили студије у року од четири године, могу полагати испите у следећим испитним роковима: јануарски, мартовски, априлски, мајски, јунски, септембарски, октобарски I, октобарски II, новембарски и децембарски.

***Провера знања и оцењивање студената (предиспитне обавезе и испит)***

Члан 24.

Знање студената континуирано се проверава и оцењује у терминима утврђеним за извођење наставе, а коначна оцена се утврђује на испиту у складу са Законом, Статутом Факултета и Правилником о полагању испита и оцењивању на испиту.

Оцењивање се врши додељивањем поена за сваки облик активности и провере знања у току наставе и на испиту, на коме се утврђује коначна оцена.

Наставник и сарадник дужни су да воде документацију о предиспитним обавезама студента (студентски радови, списак студената са бројем поена и слично) и да је чувају до истека статуса студента. Студентски радови са писаних испита чувају се до истека школске године у којој су студенти полагали испите.

Члан 25.

Студент је дужан да испуњава све утврђене предиспитне обавезе. Испуњавање утврђеног минимума предиспитних обавеза је услов за полагање испита.

У структури укупног броја поена најмање 30, а највише 70 поена мора бити предвиђено за предиспитне обавезе.

Укупно 100 поена се стиче испуњавањем предиспитних обавеза и полагањем испита. Предиспитне обавезе и сразмера поена се утврђују студијским програмом и спецификацијом предмета, у књизи предмета.

Начин и поступак полагања испита, начин утврђивања оцене на испиту регулисани су Правилником о полагању испита и на испиту.

Члан 26.

Студент је уредно похађао наставу ако је присуствовао настави.

Студент може изостати највише три пута са предавања и три пута са вежби из једног предмета.

Изузетно, студенту се може на основу одлуке већа департмана и уз одговарајућу потврду, одобрити изостајење са наставе због:

* упоредног студирања на другом факултету;
* учествовања у припреми и на спортским такмичењима, у статусу врхунског спортисте;
* стручне праксе у земљи и иностранству у трајању краћем од 6 месеци;
* студирања уз рад; и
* других оправданих разлога.

Оправдано изостајање са наставе не ослобађа студента испуњавања предиспитних обавеза.

О извршавању обавеза студената из свих облика наставног рада води се јединствена евиденција.

Члан 27.

Задаци предвиђени за индивидуални рад студената морају бити равномерно распоређени у току семестра, а укупан обим задатака мора бити усаглашен са предвиђеним оптерећењем студента на предмету.

Наставник је дужан да у току наставе, израде самосталних задатака и припреме за проверу знања, помогне студентима организовањем консултација.

***Завршни рад***

Члан 28.

Завршни рад на основним академским студијама, уколико је то програмом предвиђено, представља самосталан рад студента из одређене теме, чија се израда и одбрана врши на крају студијског програма.

Завршни рад мора бити из неког од предмета студијског програма за који се студент определио, из уже научне области.

Студент може узети завршни рад само код наставника који је ангажован на неком од предмета из уже научне области студијског програма.

Студент има право да узме тему за завршни рад уколико му је до окончања студија остало највише 37 ЕСПБ.

Члан 29.

Студент и наставник договарају се око теме завршног рада. Студент је у обавези да Већу департмана пријави тему завршног рада, затим Веће департмана одобрава тему студенту и именује ментора.

Ментор даје упутство студенту за израду завршног рада.

Рок за израду и предају завршног рада је 1 (једна) година, а по истеку тог рока студент губи право на одбрану рада по одобреној теми и узима другу тему.

Изузетно, у оправданим случајевима, студенту се на његов захтев може одобрити продужење рока из става 3. овог члана.

Члан 30.

По завршетку израде завршног рада, студент доставља ментору завршни рад у електронској верзији. Ментор је дужан да у року од две недеље прегледа рад и укаже студенту на евентуалне недостатке. Након отклањања недостатака, ментор прихвата рад и одобрава предају коначне верзије завршног рада. Ментор потписује сагласност са предајом коначне верзије завршног рада на обрасцу који се налази на првој страни укориченог завршног рада.

Студент предаје три примерка укориченог завршног рада и пријаву одбране рада на прописаном обрасцу Факултета Служби за наставу и студентска питања.

Осим када је у питању рад на страном језику, завршни рад се пише на српском језику, ћириличним писмом, у складу са Законом о употреби српског језика у јавном животу и заштити и очувању ћириличког писма.

За пријаву одбране завршног рада студент мора имати положене све испите и испуњене све обавезе предвиђене студијским програмом.

Служба за наставу и студентска питања доставља два примерка завршног рада и пријаву одбране рада већу департмана. Веће департмана одређује чланове комисије за одбрану рада и у договору са студентом и члановима комисије одређује дан одбране који може бити најраније 5 (пет), а најкасније 30 (тридесет) дана од предаје урађеног завршног рада.

Члан 31.

Одбрана завршног рада је јавна и врши се у просторијама Факултета пред комисијом чије чланове одређује надлежно Веће департмана.

Комисија се састоји од два члана, од којих је један руководилац израде завршног рада - ментор, а други наставник или сарадник ангажован на неком од предмета који припадају научној области студијског програма на коме је студент уписан.

Јавна одбрана рада се састоји од усмене презентације рада од стране студента, постављања питања од стране чланова комисије у вези са темом рада и одговарања студента на постављена питања.

Успех на јавној одбрани завршног рада изражава се оценом од 5 (пет) до 10 (десет) и бројем бодова.

Број ЕСПБ бодова којим се исказује израда завршног рада и његова одбрана, улази у укупан број бодова потребних за завршетак првог степена академских студија.

**IV СТУДЕНТИ**

***Упис***

Члан 32.

Статус студента се стиче уписом на Факултет. Студент се уписује на акредитовани студијски програм који се изводи на Факултету.

Упис студената у прву годину основних академских студија врши се на основу конкурса који расписује Универзитет у Нишу. Конкурс садржи: број студената за одређене студијске програме, услове за упис, мерила за утврђивање редоследа кандидата, поступак спровођења конкурса, начин и рокове за обављање појединих уписних активности, начин и рокове за подношење жалбе на утврђени редослед, као и висину школарине коју плаћају студенти чије се студирање не финансира из буџета.

Укупан број студената који се уписују на студијске програме које реализује Факултет не може бити већи од броја утврђеног у дозволи за рад, односно броја студената за који је студијски програм акредитован. Број студената за упис у прву годину студијских програма који се финансирају из буџета утврђује се на основу одлуке Владе Републике Србије. Влада Републике Србије утврђује и додатни број студената чије се студије финансирају из буџета за реализацију афирмативних мера. Број студената који се сами финансирају одређује се на основу одлуке коју доноси Сенат Универзитета у Нишу на основу одлуке Наставно-научног већа Факултета.

***Услови за упис у прву годину основних академских студија***

Члан 33.

У прву годину основних академских студија могу се уписати лица са претходно стеченим четворогодишњим средњим образовањем, са положеном општом, стручном или уметничком матуром, као и лица са средњим образовањем у четворогодишњем трајању, стеченом по прописима који су важили до ступања на снагу и почетка примене прописа којима се уређује општа, стручна и уметничка матура.

У прву годину основних академских студија може се уписати и кандидат који је завршио међународно признату матуру.

Страни држављанин се може уписати на студијске програме које организује Факултет под истим условима као и домаћи држављанин у погледу претходног образовања, ако познаје језик на коме се изводи настава. Страни држављанин се може уписати у статусу студента који се сам финансира.

Члан 34.

До почетка примене прописа којима се уређује општа, стручна и уметничка матура, редослед кандидата за упис у прву годину основних академских студија утврђује се на основу општег успеха постигнутог у средњем образовању у четворогодишњем трајању, успеха на на пријемном испиту и по потреби на основу успеха на националним и интернационалним такмичењима, према мерилима утврђеним овим Правилником, општим актом факултета и конкурсом за упис на студијске програме.

Прецизни услови за упис кандидата са положеном општом, стручном и уметничком матуром и мерила за рангирање кандидата биће утврђени одлуком Наставно-научног већа Факултета и благовремено објављени.

Ближи услови, мерила за утврђивање редоследа кандидата и поступак спровођења конкурса објављују се у конкурсу за упис студената у прву годину основних академских студија који објављује Универзитет у Нишу.

***Пријемни испит***

Члан 35

Кандидати који конкуришу за упис у прву годину основних академских студија до почетка примене прописа којима се уређује општа, стручна и уметничка матура, полажу пријемни испит из следећих предмета:

1. на студијском програму Основне академске студије филозофије:

-**тест знања из филозофије;**

2. на студијском програму Основне академске студије историје:

-**тест знања из историје;**

1. на студијском програму Основне академске студије психологије:

**-тест знања из** **психологије и тест опште информисаности;**

1. на Студијском програму Основне академске студије педагогије:

**-тест знања из психологије;**

1. на Студијском програму Основне академске студије социологије:

-**тест знања из** **социологије**;

1. на Студијском програму Основне академске студије социјалне политике и социјалног рада

-интегрисани **тест знања из** **социологије и психологије**;

1. на Студијском програму Основне академске студије новинарства:

- **тест из српског језика;**

1. на Студијском програму Основне академске студије комуницирање и односи са јавношћу:

- **тест из српског језика;**

1. на Студијском програму Основне академске студије србистике**:**

**-тест знања из** **српског језика и** **тест знања из књижевности;**

1. на Студијском програму Основне академске студије англистике:

-**тест знања из** **енглеског језика;**

1. на Студијском програму Основне академске студије руског језика и књижевности:

-**тест знања из руског језика,** или из српског, енглеског, немачког или француског језика уколико у досадашњем школовању нису учили руски језик**;**

1. на Студијском програму Основне академске студије француског језика и књижевности:

-**тест знања из француског језика,** или из српског, енглеског, руског или немачког језика уколико у досадашњем школовању нису учили француски језик**;**

1. на Студијском програму Основне академске студије немачког језика и књижевности:

-**тест знања из немачког језика,** или изенглеског језика уколико у досадашњем школовању нису учили немачки језик.

Члан 36.

Студент се уписује у статусу студента који се финансира из буџета (у даљем тексту: буџетски студент) или у статусу студента који се сам финансира (у даљем тексту: самофинансирајући студент).

Студент може бити финансиран из буџета само једанпут на истом степену студија.

***Услови за упис основних академских и струковних студија лица које има статус студента друге високошколске установе и лица које је стекло високо образовање***

Члан 37.

На основне академске студије, без полагања пријемног испита може да се упише и студент основних академских студија друге високошколске установе под условом:

1. да је савладао део истог или сродног студијског програма;

2. да је писани захтев за упис поднео најкасније до истека рока за упис у наредну школску годину, односно до 30. септембра;

3. да је уз захтев из тачке 2. поднео и доказ о статусу студента, захтев за признавање испита, студијски програм чији је део савладао, са програмом наставних предмета, уверење о положеним испитима са бројем остварених ЕСПБ бодова и доказ да је уплатио трошкове односно накнаду за признавање испита.

Декан именује комисију на предлог већа департмана, која утврђује испуњеност услова за признавање положених испита и стицање права на упис. О испуњености услова за упис декан доноси решење у којем наводи испите и друге извршене студијске обавезе које се признају, обавезе у наставку студија и стечени статус студента. На основу решења декана студент се уписује у одговарајућу годину с обзиром на број ЕСПБ бодова који је остварио на основу признатих положених испита на другој високошколској установи.

Студент из става 1. овог члана може остварити право на упис ако Факултет има просторне и друге услове и ако укупан број студената за ту годину студија није попуњен.

Студент из става 1. овог члана може се уписати у статусу студента који се финансира из буџета ако је пружио доказ о престанку статуса студента који се финансира из буџета на другој високошколској утанови, ако је у претходној школској години остварио најмање 48 ЕСПБ бодова и ако је остварио право на упис у оквиру броја студената који се финансирају из буџета на години у коју је студенту одобрен упис.

Услови утврђени овим чланом аналогно се примењују и на лице које има стечено високо образовање ако поднесе писани захтев за упис на студије првог степена. Лице са стеченим високим образовањем може се уписати у статусу студента који се сам финансира уколико је исти ниво студија већ студирало у статусу буџетског студента.

***Услови за упис лица коме је престао статус студента***

Члан 38.

Студент коме је престао статус студента може поново стећи статус студента под условом:

1. да Факултет има просторне и друге услове за омогућавање наставка студирања и

2. да се студент упише на студијски програм који се реализује у време поновног стицања статуса студента.

У решењу декана, о одобравању поновног стицања статуса студента утврђују се испити и извршене друге обавезе које се студенту признају, број ЕСПБ бодова који се признаје и обавезе студента у наставку студија.

***Гостујући студент***

Члан 39.

Гостујући студент је студент другог универзитета који уписује делове студијског програма на Универзитету, у складу с уговором између Универзитета и другог универзитета о признавању ЕСПБ бодова.

Својство гостујућег студента траје најдуже једну школску годину, односно два семестра. Права и обавезе гостујућег студента, начин покривања трошкова његовог студирања и друга питања везана за својство гостујућег студента уређују се уговором из става 1. овог члана.

Похађање наставе и положени испити гостујућег студента доказују се индексом.

Члан 40.

Евиденцију о гостујућим студентима, издавање индекса и евиденцију о испитима и наставним активностима које похађају гостујући студенти води Канцеларији за међународну сарадњу у сарадњи са Службом за наставу и студентска питања. Процедуре и поступци у вези с овим уређују се Правилником којим се регулишу питања међународне сарадње и статуса гостујућих студената.

***Студент који остварује део студијског програма на другој високошколској установи***

Члан 41.

Студент може остварити део студијског програма на другој високошколској установи у складу с уговором између високошколских установа о признавању ЕСПБ бодова.

Део студијског програма који студент из става 1. овог члана остварује на другом универзитету, односно на другој високошколској установи ван састава Универзитета, не може бити краћи од једног, нити дужи од два семестра.

Део студијског програма који студент из става 1. овог члана остварује на другом факултету Универзитета може обухватити један или више предмета.

Права и обавезе студента из става 1. овог члана, начин покривања трошкова његовог студирања и друга питања у вези с остваривањем дела студијског програма на другој високошколској установи уређују се уговором из става 1. овог члана.

Похађање наставе и положени испити студента из става 1. овог члана доказују се индексом, односно одговарајућом потврдом.

Члан 42.

Студент може, по сопственом избору, слушати и полагати предмет из студијског програма друге високошколске установе.

Број ЕСПБ бодова остварен на овај начин не улази у укупан број бодова остварених на студијском програму који је студент уписао на матичној високошколској установи и на основу кога се врши рангирање студената за остваривање статуса буџетског студента.

Оцена коју студент оствари на испиту на овако изабраном предмету не улази у просечну оцену у току студија.

Уговором између високошколских установа уређују се међусобна права и обавезе установа, укључујући и начин финансирања, као и права и обавезе студената из става 1. овог члана.

Додатак дипломи садржи и број ЕСПБ бодова остварен полагањем предмета из става 1. овог члана.

***Студент са инвалидитетом***

Члан 43.

Факултет је дужан да студенте са инвалидитетом равноправно укључи у наставно- научни процес на Факулету.

Права студената из става 1. овог члана, остварују се у складу са могућностима Факултета а на начин који утврди Веће својом одлуком.

***Права и обавезе студената***

Члан 44.

Права и обавезе студената утврђена су Законом о високом образовању, Статутом Универзитета и Статутом Факултета.

Студент има право:

1. на упис, квалитетно школовање и објективно оцењивање,

2. на благовремено и тачно информисање о свим питањима која се односе на  
студије,

3. на активно учествовање у доношењу одлука, у складу са законом,

4. на самоорганизовање и изражавање сопственог мишљења,

5. на повластице које произлазе из статуса студента,

6. на подједнако квалитетне услове студија за све студенте,

7. на образовање на језику националне мањине, у складу са законом,

8. на различитост и заштиту од дискриминације,

9. да бира и да буде биран у Студентски парламент и друге органе високошколске установе.

Студент је дужан да:

1. испуњава наставне и предиспитне обавезе,

2. поштује општа акта установе,

3. поштује права запослених и других студената у високошколској установи,

4. учествује у доношењу одлука у складу са законом.

Студент има право на жалбу Наставно-научном већу Факултета у складу са Статутом, уколико Факултет прекрши неку од обавеза из става 2 тач. 1–3 овог члана.

**V ПРАВИЛА СТУДИЈА**

Члан 45.

При упису сваке школске године студент се опредељује за предмете из студијског програма. Студијским програмом се прописује који су предмети обавезни за одређену годину студирања.

Студент који се финансира из буџета опредељује се за онолико предмета колико је потребно да се оствари најмање 60 ЕСПБ бодова, осим ако му је до краја студијског програма остало мање од 60 ЕСПБ бодова.

Студент који се сам финансира опредељује се, у складу са студијским програмом, за онолико предмета колико је потребно да се оствари најмање 37 ЕСПБ бодова осим ако му је до краја студијског програма остало мање од 37 ЕСПБ бодова. Студент који се сам финансира плаћа део школарине обрачунат према предметима за које се определио.

Студент који студира уз рад при упису одговарајуће године студија опредељује се, у складу са студијским програмом, за онолико предмета колико је потребно да се оствари најмање 30 ЕСПБ бодова, осим ако му је до краја студијског програма остало мање од 30 ЕСПБ бодова.

Полагањем испита студент стиче одређени број ЕСПБ бодова у складу са студијским програмом.

Студент који не положи испит из обавезног предмета до почетка наредне школске године, односно семестра у коме се предмет слуша, уписује исти предмет.

Студент који не положи изборни предмет, може поново уписати исти, или се определити за други изборни предмет.

Студијским програмом може бити условљено опредељивање студента за одређени предмет претходно положеним испитима из једног или више предмета из студијског програма.

Члан 46.

Студент може по сопственом избору, слушати и полагати предмет из aкредитованог студијског програма са других департмана Филозофског факултета.

Број ЕСПБ бодова остварен на овај начин не улази у укупан број бодова остварених на студијском програму који је студент уписао на Филозофском факултету у Нишу и на основу кога се врши рангирање студената за остваривање статуса буџетског студента.

Оцена коју студент оствари на испиту на овако изабраном предмету не улази у просечну оцену у току студија.

Додатак дипломи садржи број ЕСПБ бодова остварен полагањем предмета из става 1 овог члана.

***Статус студента***

Члан 47.

Статус буџетског студента у првој години студија има студент који је у прву годину уписан у том статусу на основу конкурса.

У другој и наредним годинама студија студент остварује статус буџетског студента ако у текућој школској години оствари најмање 48 ЕСПБ бодова и ако се рангира у оквиру укупног броја студената чије се студије финансирају из буџета.

Рангирање студената за упис у наредну годину студија у статусу студента који се финансирају из буџета обухвата студенте уписане исте школске године на одређени студијски програм, а врши се полазећи од броја остварених ЕСПБ бодова, укупног броја година студирања и постигнутог успеха у савладавању студијског програма, на начин и по поступку утврђеном правилником Факултета.

Студент који не оствари право из става 1 овог члана у наредној школској години наставља студије у статусу студента који се сам финансира.

Студент који се финансира из буџета може у том статусу да има уписан само један студијски програм на истом нивоу студија.

Студент који у последњој години студија има статус студента који се финансира из буџета, задржава право да се финансира из буџета најдуже годину дана по истеку редовног трајања студија.

Студенти са инвалидидтетом и студенти уписани по афирмативној мери који у текућој школској години остваре 36 ЕСПБ бодова, имају право да се у наредној школској години финансирају из буџета.

Члан ~~4~~8.

Статус самофинансирајућег студента има студент:

1. уписан на студије прве године првог степена студија, рангиран на конкурсу за упис као такав, у школској години за коју је уписан по конкурсу;
2. уписан у другу, односно било коју наредну годину, који је у претходној школској години, као самофинансирајући студент, остварио најмање 37 ЕСПБ бодова из предмета за које се определио у складу са студијским програмом.

Самофинансирајући студент, који у току школске године оствари довољан број ЕСПБ бодова из текуће године студијског програма, може у наредној школској години стећи статус буџетског студента ако се рангира у оквиру укупног броја одобрених буџетских места на одговарајућем студијском програму у складу са Законом и Статутом Факултета.

Студент који није остварио 37 ЕСПБ бодова полагањем испита из предмета текуће године поново уписује исту годину студијског програма као самофинансирајући студент.

***Мобилност студената***

Члан 49.

Факултет обезбеђује мобилност студената и признавање остварених ЕСПБ бодова на другом универзитету, односно факултету, у складу са правилима Европског система преноса бодова, и у складу са уговором који студент закључује са Факултетом или у складу са потписаним међународним уговорима.

Начин и услови за признавање ЕСПБ бодова студентима који су провели известан период на другој високошколској установи кроз програм размене студената ближе се утврђује општим актом Универзитета и Факултета.

Студент има право да у току студија проведе највише два семестра на другом универзитету или факултету у земљи или иностранству на програмима размене студената.

***Преношење ЕСПБ бодова***

Члан 50.

Између различитих студијских програма у оквиру истог степена и врсте студија може се вршити преношење ЕСПБ бодова.

Критеријуми и услови за преношење ЕСПБ бодова прописују се општим актом Универзитета, односно на основу споразума Универзитета са другом самосталном високошколском установом.

***Студијски програм за стицање заједничке дипломе (joint degree)***

Члан 51.

На основу уговора о сарадњи Универзитета у Нишу и других високошколских установа које, у складу са Законом, имају дозволу за рад и одговарајући студијски програм, Факултет може са таквом високошколском установом организовати и реализовати студијски програм за стицање заједничке дипломе (joint degree).

Студијски програм из става 1 овог члана може се реализовати када га усвоје Сенат Универзитета и надлежни органи високошколских установа који учествују у његовој реализацији - суорганизатора.

Уговором високошколских установа које реализују такав студијски програм ближе се утврђују начин и услови реализације студијског програма.

***Мировање права и обавеза студената***

Члан 52.

Студенту се, на лични захтев, одобрава мировање права и обавеза, у случају:

* теже болести,
* упућивања на стручну праксу у трајању од најмање шест месеци,
* одслужења и дослужења војног рока, неге детета до годину дана живота и посебне неге која траје дуже од дететове прве године живота, одржавања трудноће,
* студенткињи која је у поступку биомедицински помогнутог оплођења,
* смртног случаја у ужој породици,
* болести и неге члана уже породице,
* студенту се може одобрити статус мировања и у случају ванредних околности које онемогућавају редовно извршавање студијских обавеза, као што су обуставе наставе, блокаде наставних и административних просторија или други облици прекида у раду Факултета, а који нису настали кривицом студента.
* и у другим случајевима који могу бити предвиђени општим актом Факултета.

Студент који је био спречен да полаже испит због болести или одсуства због стручног усавршавања у трајању од најмање три месеца, може полагати испит у првом наредном року.

***Дисциплинска одговорност студента***

Члан 53.

Студент одговара за повреду обавезе која је у време извршења била утврђена општим актом Универзитета и Факултета.

За тежу повреду обавезе студенту се може изрећи и мера искључења са студија на Факултету.

Дисциплински поступак се не може покренути по истеку три месеца од дана сазнања за повреду обавезе и учиниоца, односно по истеку рока од годину дана од дана када јe повреда учињена.

Општим актом Универзитета и Правилником о дисциплинској одговорности студената Филозофског факултета утврђене су лакше и теже повреде обавеза студената, дисциплински органи, дисциплински поступак за утврђивање одговорности студента и дисциплинске мере које се могу изрећи студенту.

***Престанак статуса студента***

Члан 54.

Статус студента престаје у случају:

1. исписивања са студија;

2. завршетка студија;

3. неуписивања школске године;

4.кад не заврши студије до истека рока за завршетак студија утврђеног Законом;

5. изрицања дисциплинске мере искључења са студија на Факултету.

Члан 55.

Статус студента престаје ако студент не заврши студије у року од:

1. две школске године – ако студијски програм траје једну школску годину;

2. четири школске године – ако студијски програм траје две школске године;

3. шест школских година – ако студијски програм траје три школске године;

4. осам школских година – ако студијски програм траје четири школске године.

Студент који студира уз рад, студент са инвалидитетом, студент који је уписан на студије по афирмативној мери и студент који има статус категорисног врхунског спортисте задржава статус студента до истека рока који се одређује у троструком броју школских година потребних за реализацију студијског програма.

У рок из става 1 овог члана не рачуна се време мировања права и обавеза, одобреног студенту у складу са Статутом.

Престанак статуса студента због неблаговременог завршетка студија констатује декан решењем. Решење декана доставља се студенту.

Члан 56.

Студенту се на лични захтев, поднет пре истека рока из ставова 1 и 2 члана 48. може продужити рок за завршетак студија за један семестар, и то:

1. ако је у току студија испуњавао услове за одобравање мировања права и обавеза, а то право није користио, односно није га искористио у трајању које му је, с обзиром на околности, могло бити одобрено;

2. ако му на дан истека рока из ставова 1 и 2 овог члана 48. остаје неостварених највише 15 ЕСПБ бодова потребних за завршетак студија;

3. ако је у току трајања студија започео и завршио други одобрени, односно акредитовани студијски програм, на истом или на вишем степену, на Универзитету или на другом акредитованом универзитету, у земљи или у иностранству.

***Завршетак студија - стручни, академски називи***

Члан 57.

Основне академске студије завршавају се полагањем свих испита и испуњавањем осталих студијских обавеза, израдом и одбраном завршног рада, а у складу са студијским програмом, што значи да је студент остварио најмање 240 ЕСПБ.

Члан 58.

Завршетком студија студент стиче високо образовање и одговарајући стручни, односно академски назив предвиђен студијским програмом основних студија, у складу са Правилником о листи стручних, академских и научних назива Националног савета за високо образовање, као и друга права у складу са законом.

Студент који заврши основне академске студије у обиму од најмање 240 ЕСПБ бодова, односно у трајању од најмање четири године, стиче стручни назив „дипломирани“са назнаком звања првог степена академских студија из одговарајуће области – у међународном оквиру „bachelor with honours“.

Студент који заврши основне академске студије на студијском програму:

1. филозофије стиче стручни назив **дипломирани филозоф**,
2. историје стиче стручни назив **дипломирани историчар,**
3. психологије стиче стручни назив **дипломирани психолог,**
4. педагогије стиче стручни назив **дипломирани педагог**,
5. социологије стиче стручни назив **дипломирани социолог,**
6. социјална политика и социјални рад стиче стручни назив **дипломирани социјални радник,**
7. комуницирање и односи са јавношћу стиче стручни назив **дипломирани комуниколог,**
8. новинарства стиче стручни назив **дипломирани журналиста,**
9. србистике стиче стручни назив **дипломирани филолог,**
10. англистике стиче стручни назив **дипломирани филолог,**
11. руског језика и књижевности стиче стручни назив **дипломирани филолог**,
12. француски језик и књижевност стиче стручни назив **дипломирани филолог,**
13. немачки језик и књижевност стиче стручни назив **дипломирани филолог**.

Члан 59.

Дипломе о завршеним основним акдадемским студијама са додацима потписују декан Факултета и ректор Универзитета. Дипломе из става један овог члана оверавају се сувим жигом Универзитета.

Члан 60.

Студирањем **основних академских студија** на неком од студијских програма Факултета студент стиче

1. опште способности:

* анализе, синтезе и предвиђања решења и последица;
* овладавања методама, поступцима и процесима истраживања;
* развоја критичког и самокритичког мишљења и приступа;
* примене знања упракси;
* развоја комуникационих способности и спретности, као и сарадње са ужим социјалним и међународним окружењем;
* професионалне етичности;
* поседује напредна академска и/или стручна знања која се односе на теорије, принципе и процесе укључујући вредновање, критичко разумевање и примену у области учења и/или рада;

2. предметно-специфичне способности:

* темељног познавања и разумевања дисциплине одговарајуће струке;
* решавања конкретних проблема уз употребу научних метода и поступака;
* пројектовања, организације и контроле производње;
* за економично коришћење природних ресурса, у складу са принципима одрживог развоја.
* повезивања основних знања из различитих области и њихове примене;
* праћења и примене новина у струци;
* развоја вештина и спретности у употреби знања у одговарајућем подручју;
* употребе информационокомуникационих технологија у овладавању знањима одговарајућег подручја.

По завршетку основних академских студија на неком од студијских програма Факултета студент:

* поседује напредна академска и/или стручна знања која се односе на теорије, принципе и процесе укључујући вредновање, критичко разумевање и примену у области учења и/или рада;
* има вештине потребне да решава сложене проблеме у области учења и/или рада у нестандардним условима; примењује вештине успешне комуникације у интеракцији и сарадњи са другима из различитих друштвених група; користи опрему, инструменте и уређаје релевантне за област учења и/или рада;
* има развијене способности и ставове који омогућавају да буде предузимљив у решавању проблема у нестандардним условима; да води сложене пројекте самостално и са пуном одговорношћу; да примењује етичке стандарде своје професије; да организује, контролише и обучава друге за рад; да анализира и вреднује различите концепте, моделе и принципе теорије и праксе унапређујући постојећу праксу; да испољава позитиван однос према значају целоживотног учења у личном и професионалном развоју.

***Евиденција***

Члан 61.

Факултет је дужан да води евиденцију о оцењивању и напредовању студената у штампаном и електронском облику.

На Факултету се води матична књига студената, евиденција о издатим дипломама и додацима диплома, као и записник о полагању завршног испита.

Матична књига студената се трајно чува.

На основу података из евиденције Факултет издаје јавне исправе. Јавне исправе су: студентска књижица (индекс) и диплома о стеченом високом образовању на основним академским студијама.

**V ПРЕЛАЗНЕ И ЗАВРШНЕ ОДРЕДБЕ**

Члан 62.

Одредбе овог Правилника примењују се на студенте који су уписани на студијске програме основних академских студија који се реализују на Факултету према одредбама Закона о високом образовању.

Члан 63.

Измене и допуне овог Правилника врше се на исти начин као и његово доношење.

Члан 64.

Овај Правилник ступа на снагу даном доношења, а примењује након добијања сагласности Универзитета у Нишу и након објављивања на интернет презентацији Факултета.

Усвајањем овог Правилника престаје да важи Правилник о основним академским студијама Филозофског факултета број 167/1-5-01 од 8.6.2022. године.

НАСТАВНО-НАУЧНО ВЕЋЕ ФИЛОЗОФСКОГ ФАКУЛТЕТА

Број: ..........

У Нишу, ........ 2025. године

НАСТАВНО-НАУЧНО ВЕЋЕ ФИЛОЗОФСКОГ ФАКУЛТЕТА

ДЕКАН ФАКУЛТЕТА

Проф. др Наталија Јовановић